Izvor: N1

Evropska unija finansira izgradnju kuća za devet ugroženih porodica iz Vladičinog Hana, ali meštani sela Prekodolce gde je izgradnja trebalo da počne još u avgustu i dalje blokiraju početak radova.

Na tabli piše - početak radova – avgust 2016, ali od tada do danas ni uz asistenciju policije ne uspevaju da je postave. Stajala je tek toliko dok se meštani nisu okupili.

Devet romskih porodica čije su kuće stradale u poplavama privremeno je smesteno u kontejnere, a i dalje je neizvesno da li će i kada njihove kuće biti izgrađene.

U mesnoj zajednici kažu da je o izgradnji trebalo njih da pitaju.

Početak radova ne uspeva da omugući ni policija koja je i danas izašla na lice mesta.

Meštani sela tvrde da je zemljište njihove i ne dozvoljavaju izgradnju kuća.

“Mi smo u zadnjem momentu saznali da će tu da budu naseljeni, po priči policije, najgori ljudi koji dolaze u ovoj mesnoj zajednici. Nemamo protiv nikakve nacionalnosti, ali ne želimo nikakvu izgradnju ovde u mesnoj zajednici”, ističe Maja Stevanović iz saveta MZ Prekodolce.

Ona dodaje da je reč o problematičnim ljudima.

Pitali smo stanovnike kontejnera koliko njih spava u jednoj privremenoj kući.

"Osam. Ne možemo ni da spavamo. Nemamo još (svoju kuću), šta da radimo. Eto, tako se borimo", kažu stanovnici privremenih kontejnera.

Kuće u tri kilometra udaljenom selu trebalo je da budu trajno rešenje, ali se njihove komšije tome protive.

"Da nam ne dolazi niko ovde. Ne damo, naše je imanje i gotovo", kaže meštanin.

"Zašto ih dovode u naše ovde? Zarazu da mi donese i gde da se denem?", dodaje drugi.

"Kako može EU meni da komanduje u moje selo? Ovo je naša zemlja, ko je on iz drugo selo meni da komanduje. Deca od sutra ne idu u školu", kaže građanka ovog sela.

Predsednik opštine Vladičin Han Goran Mladenović kaže da je ovo lep i human projekat i da ne razume nezadovoljstvo meštana. Inače, u ovom selu živi oko 2.000 ljudi

Za sada se i dalje nadaju da će projekat u kome je donator EU, a investitor opština Vladičin Han biti i završen.

00:00 Izvor: N1















































